Република Србија

ОПШТИНА МАЛИ ЗВОРНИК

-Комисија за обраду и контролу захтева поднетих по

Програму мера подршке за спровођење пољопривредне политике

и политике руралног развоја за општину Мали Зворник

Број: 06- 1375

Дана, 19.09.2022. године

МАЛИ ЗВОРНИК

На основу Правилника о раду Комисије за обраду и контролу захтева поднетих по Програму мера подршке за спровођење пољопривредне политике и политике руралног развоја за општину Мали Зворник (''Службени лист општине Мали Зворник'', број 2/21) и Програма мера подршке за спровођење пољопривредне политике и политике руралног развоја општине Мали Зворник за 2022. годину (''Службени лист општине Мали Зворник'', број 3/22), Комисије за обраду и контролу захтева поднетих по Програму мера подршке за спровођење пољопривредне политике и политике руралног развоја за општину Мали Зворник, **р а с п и с у ј е**

**ЈАВНИ ПОЗИВ**

**ЗА ПОДНОШЕЊЕ ЗАХТЕВА ЗА ДОДЕЛУ ПОДСТИЦАЈНИХ СРЕДСТАВА ЗА РЕГРЕС ЗА ПРЕМИЈУ ОСИГУРАЊА ЗА УСЕВЕ, ПЛОДОВЕ, ВИШЕГОДИШЊЕ ЗАСАДЕ, РАСАДНИКА И ЖИВОТИЊА НА ТЕРИТОРИЈИ ОПШТИНЕ МАЛИ ЗВОРНИК У 2022. ГОДИНИ**

***ПРЕДМЕТ ЈАВНОГ ПОЗИВА***

Предмет јавног позива за подношење захтева за доделу подстицајних средстава за регрес за премију осигурања за усеве, плодове, вишегодишње засаде, расаднике и животиње на територији општине Мали Зворник у 2022. години (у даљем тексту: Јавни позив) је додела подстицајних средстава из буџета општине Мали Зворник. Реализација ове мере је планирана Програмом мера подршке за спровођење пољопривредне политике и политике руралног развоја општине Мали Зворник за 2022. годину (у даљем тексту: Програм).

Јавним позивом дефинише се висина и намена укупно расположивих средстава за ову меру, лица која остварују право на подстицаје (корисници подстицаја), услови и начин за доделу подстицаја, рокови за подношење захтева, документација која се подноси уз захтев, износ подстицаја по кориснику изражен у процентима, минимални и максимални износи подстицаја по кориснику, као и други потребни подаци и обавештења за спровођење Јавног позива.

***ВИСИНА И НАМЕНА ПОДСТИЦАЈНИХ СРЕДСТАВА***

Укупна средства која ће бити додељена по Jавном позиву износе **500.000,00** динара и обезбеђена су Одлуком о буџету општине Мали Зворник за 2022. годину и намењена су за доделу подстицајних средстава за регрес за премију осигурања за усеве, плодове, вишегодишње засаде, расаднике и животиње.

104.3. – Осигурање усева, плодова, вишегодишњих засада, расадника и животиња.

Подстицајна средства која су наменска и бесповратна, додељују се у максималном износу од 100% од плаћене полисе осигурања без ПДВ-а. Максимални износ подстицаја је 50.000,00 динара..

**Јавни позив отворен је до утрошка средстава, а најкасније до 31.10.2022.године.**

***КОРИСНИЦИ ПОДСТИЦАЈА***

Право на доделу подстицаја може остварити:

1. физичко лице – носилац комерцијалног регистрованог породичног пољопривредног газдинства;
2. правно лице.

***ОПШТИ УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ***

Право на подстицаје остварују лица ако:

1. су уписана у Регистар пољопривредних газдинстава(у даљем тексту: РПГ) и налазе се у активном статусу;
2. имају пребивалиште, односно седиште и пољопривредну производњу на територији општине Мали Зворник;
3. по редоследу подношења захтева постоје расположива средства за одобравање права на подстицаје у оквиру укупних средстава опредељених Јавним позивом;

***ВРСТЕ НЕПРИХВАТЉИВИХ ТРОШКОВА***

Неприхватљиви трошковису:

* порези, укључујући ПДВ;
* царинске, увозне и остале административне таксе, као и накнаде за потребне сагласности од државних институција и јавних предузећа;
* казне, финансијски пенали и судски трошкови;
* трошкови пословања;
* банкарски трошкови, трошкови гаранција и слични трошкови;
* доприноси у натури (сопствени рад и материјал);
* набавка предмета инвестиције путем лизинга, компензације, асигнације и цесије или набавка на други начин који представља гашење обавезе путем пребијања дуга.

***ПОТРЕБНА ДОКУМЕНТАЦИЈА***

Подносилац захтева доставља следећа документа:

1. захтев за доделу подстицајних средстава, читко попуњен и потписан, а за правна лица и печатом оверен, на обрасцу који је објављен на интернет страници општине Мали Зворник, а може се преузети на шалтеру пријемне канцеларије Општинске управе општине Мали Зворнику, сваког радног дана од 7 до 15 сати. У захтеву је потребно навести све тражене податке;
2. фотокопију личне карте (важеће у тренутку предаје) подносиоца захтева или важећа очитана лична карта уколико је са чипом;
3. оригинал потврду о активном статусу у Регистру пољопривредних газдинстава за 2022. годину;
4. копија полисе осигурања издате од стране друштва за осигурање код којег је подносилац осигуран у текучој 2022. години.;
5. фотокопију текућег наменског рачуна;
6. оригинал рачина или потврду о извршеном плаћању укупне премије осигурања;
7. изјава потписана, а за правна лица и печатом оверена, под пуном моралном, материјалном и кривичном одговорношћу да нису у години у којој се расписује јавни позив додељена средства за исте намене , од стране државних органа и органа општине Мали Зворник и да није аплицирао за ова средства из буџета Републике Србије или општине Мали Зворник.
8. оригинал или оверену фотокопију потврде о регулисаним пореским обавезама издате од надлежне организационе јединице Општинске управе општине Мали Зворник да је измирио обавезе по основу изворних локалних јавних прихода;
9. оригинал или оверену фотокопију потврде да нема неиспуњених уговорних обавеза према општини Мали Зворник;

Приликом разматрања поднетих захтева за остваривање права на подстицаје, неће се признавати рачуни за премије осигурања плаћени пре 01.01.2022. године.

Сва документа која се достављају уз захтев у складу са Јавним позивом морају да гласe на подносиоца захтева. Захтев и приложена документа не враћају се подносиоцу.

***НАЧИН ПОДНОШЕЊА ПРИЈАВА ЗА ОСТВАРИВАЊЕ ПРАВА НА ПОДСТИЦАЈЕ***

Захтев за остваривање права на подстицаје у складу са Јавним позивом са прописаном документацијом доставља се непосредно на писарници Општинске управе општине Мали Зворник или путем поште на адресу: Комисија за субвенције општине Мали Зворник, ул. Краља Петра I бр. 38 Мали Зворник, **у затвореној коверти са пуном адресом пошиљаоца на полеђини коверте.**

Коверта мора садржати назнаку: ***„Захтев за подстицаје за премије осигурања за 2022. годину“***

Информације неопходне за учешће на Јавном позиву могу се добити на телефон 064/33-50-666 (контакт особа је Драган Крстић).

Захтеви послати на било који други начин, факсом, електронском поштом и др. или на погрешну адресу неће бити разматране.

Рок за подношење захтева за остваривање права на подстицаје у складу са Јавним позивом непосредно на писарници Општинске управе општине Мали Зворник, је 31.10. 2022. године до 15 часова или до утрошка наменских средстава.

Захтеви поднети препорученом пошиљком, предати пошти најкасније до 31.10.2022. године до 22 часа, сматраће се благовременим.

***ПОСТУПАК СПРОВОЂЕЊА ЈАВНОГ ПОЗИВА И ИСПЛАТА ПОДСТИЦАЈНИХ СРЕДСТАВА***

1. Испуњеност услова за доделу подстицаја из Јавног позива утврђује Комисија за обраду и контролу захтева по Програму мера подршке за спровођење пољопривредне политике и политике руралног развоја општине Мали Зворник (у даљем тексту: Комисија), коју је посебним решењем образовла Скупштина општине Мали Зворник на основу захтева и приложене документације.
2. Комисијa прегледа достављене захтеве за остваривање права на подстицаје. Захтев поднет од стране лица које у складу са овим јавним позивом нема право на подстицаје, преурањен, непотпун и неблаговремен захтев, захтев неправилно попуњен, послат факсом или електронском поштом, захтев са документацијом која не гласи на подносиоца захтева, односно која је издата након подношења захтева, захтев који није поднет од стране овлашћеног лица и који садрже инвестиције које нису у складу са наменом средстава утврђених Јавним позивом Комисија одбацује решењем без разматрања.
3. Када утврди испуњеност услова за доделу подстицаја, односно да су захтеви благовремено поднети, потпуни, правилно попуњени, поднети од стране овлашћеног лица и поднети у складу са наменом средстава утврђених Јавним позивом. Комисија решењем одлучује о додели средстава подносиоцима захтева који испуњавају услове Јавног позива.
4. Учесници Јавног позива имају право увида у лично поднете захтеве и приложену документацију, као и право жалбе на решење о додели средстава, односно на решење којим је одбачен или одбијен захтев за доделу средстава другостепеном органу - Општинском већу општине Мали Зворник, у року назначеном у том решењу.
5. Након правноснажности донетог решења којом се одобравају подстицајна средства, подносилац захтева се позива да потпише уговор са председником општине Мали Зворник, којим ће бити регулисана међусобна права, обавезе и одговорности, рокови реализације, динамика преноса средстава, обавезе наменског трошења средстава и извештавања, поступак у случају раскида уговора, евентуална обавеза враћања подстицајних средстава и друга питања од значаја за реализацију тог уговора.
6. Уколико подносилац захтева не приступи закључењу уговора у року од 7 радних дана од дана достављања обавештења о времену и месту закључења уговора, сматраће се да је одустао од захтева у поступку за доделу средстава путем Јавног позива и у том случају Комисија може доделити подстицајна средства наредном подносиоцу захтева који испуњава услове или преусмерити остатак средстава у друге намене у складу са прописаном процедуром (нпр. Измене и допуне Програма).
7. Исплата додељених средстава врши се у складу са решењем и уговором.
8. Исплата додељених подстицајних средстава врши се на наменски рачун корисника средстава који је уписан у Регистар пољопривредних газдинстава.
9. Подстицајна средства исплаћују се по редоследу подношења уредно поднетих захтева до износа финансијских средстава утврђеног овим Јавним позивом, а у скаду са решењем и закљученим уговором.

***ПРЕУЗИМАЊЕ ДОКУМЕНТАЦИЈЕ У ЕЛЕКТРОНСКОЈ ФОРМИ***

Текст Јавног позива, образац захтева и обрасци изјава могу се преузети са интернет странице општине Мали Зворник.

Председник Комисије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Драган Крстић дипл.инж.пољопривреде